open-index/open-wikipedia-markdown huggingface dataset:
Vestmanlandas

**Vestmanlandas** () – lenas centrinėje Švedijoje. Ribojasi su Siodermanlando, Erebro, Jevleborgo, Dalarnos ir Upsalos lenais. Vestmanlandas taip pat turi kranto ruožą su Melareno ežeru. Administracinis centras – Vesterosas.

## Miestai
Didžiausi Vestmanlando miestai 2010 m. duomenimis.

## Šaltiniai
Bobriškio sentikių cerkvė

**Bobriškio sentikių cerkvė** – nebeveikiantys Rusijos stačiatikių-sentikių maldos namai Rokiškio rajone, Bobriškio kaime, greta Sartų ežero įlankos kranto. 2006 m. įrašyta į Kultūros vertybių registrą. 

## Istorija

1710 m. gretimame Puščios kaime buvo pastatyta pirmoji sentikių cerkvė. 1819 m. bendruomenė persikėlė į dabartinę vietą Bobriškyje, netrukus pastatyta nauja cerkvė. XIX a., kuomet valdant carui Nikolajui I, dauguma sentikių cerkvių buvo uždarytos, Bobriškių cerkvė tebeveikė, ji buvo svarbus šiaurės rytų Lietuvos sentikių religinis centras. Pirmojo pasaulinio karo metais daug sentikių išvažiavo į Rusiją, vėliau dalis sugrįžo. Cerkvė veikė tiek vokiečių okupacijos, tiek tarybiniais metais, tačiau gyventojų skaičius mažėjo, o 1992 m. cerkvė uždaryta. Keli likę sentikiai tapo Rokiškio sentikių bendruomenės nariais. Jai perduotos ir cerkvėje saugotos ikonos bei knygos.

Cerkvė pastatyta Šiaurės Rusijos barokiniu medinių cerkvių architektūros stiliumi, tačiau paveikta ir lietuvių liaudies architektūros. Stačiakampio plano, dvišlaičiu stogu, turi du kupolus (dabar vienas sugriuvęs) bei balkoną ir gonkeles fasadinėje pusėje. Greta cerkvės yra paminklinis kryžius bei senas gyvenamasis namas.

2007 m. Bobriškio sentikių cerkvė paskelbta kultūros paveldo objektu.

## Galerija

Bobriškio cerkvė 3.JPG|Fasadas su balkonu
Bobriškio cerkvė 2.JPG|Cerkvė nuo ežero pusės
Bobriškio cerkvė langai.JPG|Langai su dekoruotais rėmais
Bobriškių cerkvė namas.JPG|Pastatas greta cerkvės


## Šaltiniai

## Nuorodos
* Bobriškio sentikiai
* Bobriškio (Puščios) sentikių bendruomenė
Diana Arbenina

**Diana Sergejevna Arbenina** (; g. 1974 m. liepos 8 d. Valažine, Minsko sritis, Baltarusija) – dainininkė, dainų autorė. Geriausiai žinoma kaip Rusijos roko grupės „Nočnyje Snaipery“ (*Ночные Снайперы*) lyderė.

## Biografija

Dainininkė gimė 1974 m. liepos 8 d. Valažine (Minskas, Baltarusija). Jos motina Galina Anisimovna Fedčenko – televizijos žurnalistė. Tėvas Sergejus Ivanovičius Kulačenko – žurnalistas. Patėvis Aleksandras Vasiljevičius Fedčenko – chirurgas.

Kai Dianai buvo treji metai, jos šeima persikėlė į Barysavą (Minsko sritis), vėliau – į Rusiją, Tolimuosiuose Rytuose. 1992–1993 m. Diana Arbenina mokėsi Magadano valstybės pedagoginiame institute, 1994–1998 m. – Sankt Peterburgo valstybiniame universitete.

1993 m. rugpjūčio 19 d. susikūrė grupė Nočnyje Snaipery (*Ночные Снайперы*). 2002 m. ji vietoj Svetlanos Surganovos tapo šios grupės vokaliste.

Iki šiol Diana yra parašiusi daugiau nei 200 dainų ir dešimtis eilėraščių.

2007 m. ji išleido eilėraščių knygą „Dezertir sna“ („Дезертир сна“), 2008 m. – knygą „Kolybelnaja po-snaipersk“ („Колыбельная по-снайперск“)", o 2012 m. pavasarį išleista naujoji eilėraščių kolekcija „Autodafe“ („Аутодафе“).

## Diskografija
Per grupės „Nočnyje Snaipery“ (*Ночные Снайперы*) egzistavimą buvo įrašyti albumai:

* Капля дёгтя/В бочке мёда (1998),
* Британец (singlas, 1999)
* Детский лепет (1999),
* Канарский (1999),
* Рубеж (2001),
* Живой (2002),
* Цунами (2002),
* Тригонометрия (koncertinis albumas, 2003),
* SMS (2004),
* Симаута (singlas, 2005),
* Тригонометрия-2 (koncertinis albumas, 2005),
* Koshika (2006),
* Бонни & Клайд (2007),
* Южный Полюс (singlas, 2009),
* Армия2009 (2009),
* Последний патрон (DVD, 2009),
* Кандагар (singlas, 2010),
* Армия-тур. Финал (DVD, 2009)
* 4 (2012)

## Nuorodos
* Oficiali svetainė
* Oficialus Dianos Arbeninos radijas 
* Dianos Arbeninos interviu laikrasčiui ''Moskovskij Komsomolec (Московский Комсомолец)''
Armėnijos Respublika (1918-1920)

**Armėnijos Demokratinė Respublika**, egzistavimo metu žinota kaip **Armėnijos Respublika** () buvo pirmoji moderni armėnų įkurta valstybė. Respublika buvo įkurta buvusioje Rusijos imperijai priklausiusioje Rytų Armėnijoje po 1917 m. įvykusios Rusijos revoliucijos, valdoma vadovų, priklausančių Armėnų Revoliucinei Federacijai (dar žinomai kaip Dašnaktsutjun) ir kitoms tuometėms politinėms partijoms. Įkūrimo metu ribojosi su Gruzijos Demokratine Respublika šiaurėje, Osmanų imperija vakaruose, Persija pietuose ir Azerbaidžano Demokratine Respublika rytuose.

Nuo pat įkūrimo respublika susidūrė su daugybe vidaus ir išorės problemų. Dauguma jos gyventojų buvo armėnų karo pabėgėliai, pabėgę nuo Vakarų Armėnijoje vykdomo armėnų genocido, nuolat buvo jaučiama grėsmė iš Osmanų imperijos. Respublika gyvavo dvejus metus iki Turkijos-Armėnijos karo, kol 1920 m. į šalį įsiveržė Sovietų Rusijos ir Mustafos Kemalio Atatiurko turkų kariuomenės.

1920 m. armėnų pasieniečiai susirėmė su musulmonais Oltu regione. Turkų generolas Kazım Karabekir užėmė regioną rugsėjo 3 d. Turkija teigė, kad su turkais blogai elgiamasi Armėnijoje. Rugsėjo 20 d. Kazım Karabekir įsiveržė į Sarikamišo regioną. Rugsėjo 24 d. Armėnija paskelbė Turkijai karą. Giumri, Sarikamišo, Oltu, Karso regionuose Karabekiro armija susirėmė su armėnų pajėgomis. Mustafa Kemalis gavo aukso ir ginklų iš Maskvos komunistų.

1920 m. lapkritį turkai užėmė Aleksandropolį (dabar Gyumri) ir ketino veržtis link Armėnijos sostinės, bet lapkričio 18 d. sudarytos paliaubos. Armėnai buvo priversti sutikti su griežtomis turkų sąlygomis ir pasirašė Aleksandropolio sutartį 1920 m. gruodžio 2/3 d. Armėnija prarado daugiau nei pusę teritorijos, turėjo nuginkluoti beveik visą armiją.

Besiderant dėl taikos sutarties į Armėniją iš Azerbaidžano įsiveržė Grigorijus Ordžonikidzė, kad įkurtų bolševikų valdžią. 1920 m. lapkričio 29 d. 11-oji sovietų armija be pasipriešinimo užėmė Idževaną. Valdžios perėmimas Jerevane įvyko gruodžio 2 d., kai armėnai priėmė Boris Legran ultimatumą. Armėnija sutiko būti sovietų įtakoje, o šie saugojo likusią Armėniją nuo turkų. Sovietai pažadėjo atkurti armiją ir nepersekioti nekomunistų. Paskutinį pažadą jie sulaužė, kai išvijo dašnakus iš šalies. Gruodžio 5 d. į miestą įžengė Armėnijos revoliucinis komitetas (Revkom, kurį daugiausiai sudarė Azerbaidžano armėnai. Galiausiai gruodžio 6 d. Jerevane pasirodė Felikso Dzeržinskio ČK ir Armėnijos Demokratinė Respublika nustojo egzistuoti.

Nors sovietai išvijo turkus iš kai kurių Armėnijos vietovių, nusprendė su jais sudaryti taiką. 1921 m. Karso sutartimi Turkija Tarybų Sąjungai atidavė Adžariją už Karso teritoriją (dabar Igdyro, Ardahano, Karso provincijos Turkijoje). Turkijai atiteko senovės miestas Anis ir Araratas, svarbūs armėnams. 1922 m. naujai paskelbta Armėnijos TSR, kuriai vadovavo Alexander Miasnikyan ir sovietinė Armėnija įstojo į Tarybų Sąjungą kaip viena iš trijų Užkaukazės TFSR respublikų.

## Šaltiniai
Neilas Tankevičius

**Neilas Tankevičius** (g. 1969 m. liepos 1 d.) – Lietuvos diplomatas, ambasadorius.

## Biografija

1987 m. baigė Vilniaus Salomėjos Nėries vidurinę mokyklą. 1992 m. Vilniaus Gedimino technikos universitete įgijo Mechanikos inžinieriaus diplomą. 1994 m. studijavo diplomatijos mokslus Lidso universitete (Jungtinė Karalystė).

1992–1996 m. dirbo Lietuvos Respublikos užsienio reikalų ministerijos Šiaurės Europos šalių skyriuje (atašė, vėliau – pirmas sekretorius). 1996–1998 m. ambasados Švedijos karalystėje pirmas sekretorius. 1998–2000 m. Užsienio reikalų ministerijos Personalo skyriaus vadovas. 2000–2004 m. ir 2007–2010 m. Lietuvos Respublikos ambasados Danijos Karalystėje ministras patarėjas. 2004–2007 m. Užsienio reikalų ministerijos Europos sąjungos departamento Politinio ir institucinio bendradarbiavimo skyriaus vedėjas. 2010–2011 m. – Užsienio reikalų ministerijos Transatlantinio bendradarbiavimo ir saugumo politikos departamento direktoriaus pavaduotojas. 2011–2012 m. – Lietuvos Respublikos Ministro Pirmininko Andriaus Kubiliaus patarėjas.  2012–2017 m. – Lietuvos Respublikos ambasadorius Estijos Respublikoje. 2017-2022 m. - Užsienio reikalų ministerijos Valstybinio ir diplomatinio protokolo departamento direktorius.  

Vedęs, turi dvi dukras.

## Apdovanojimai

* Lietuvos Respublikos užsienio reikalų ministro medalis
* Karūnos ordino karininko kryžius (Belgijos Karalystė)
* I klasės Marijos žemės kryžiaus ordinas (Estijos Respublika)
* Oranje-Nassau ordino Komandoro kryžius (Nyderlandai)

|-

|-

## Šaltiniai
Trackshittaz

**Trackshittaz** – Austrijos hip-hop grupė, kurios nariai yra Lukas Plöchl (dar žinomas kaip G-Neila) ir Manuel Hoffelner (dar žinomas kaip Manix). Duetas atstovavo Austrijai 2012 m. Eurovizijoje su daina „Woki mit Deim Popo“, su kuria laimėjo Austrijos nacionalinį finalą, tačiau konkurse neįveikė pusfinalio barjero, užėmė paskutinę vietą su vos 8 taškais.

## Diskografija

### Albumai
* 2011 – *Oidaah pumpn muas‘s*
* 2011 – *Prolettn feian längaah*
* 2012 – *Traktorgängstapartyrap*
* 2012 – *Zruck zu de Ruabm*

### Singlai
* 2010 – Oida taunz
* 2011 – Guuugarutz
* 2011 – Killalady
* 2011 – Touchdown
* 2011 – Grüllarei
* 2011 – Oida Chüüü
* 2012 – Woki mit deim Popo
* 2012 – Geila Ois ...

## Nuorodos

* Oficiali svetainė

|-
Toja

**Toja** () – kalderinis ežeras Japonijoje, Hokaido saloje. Įeina į Šikocu-Tojos nacionalinio parko teritoriją. Kairiajame kalderos šlaite stūkso Usu stratovulkanas. Ežeras beveik apvalios formos, iš rytų į vakarus jo diametras siekia 10 km, iš šiaurės į pietus – 9 km. Tojakas, didžiausias miestelis prie ežero, įsikūręs dešiniajame ežero krante. Tojos ežeras laikomas šiauriausiu niekada neužšąlančiu bei antru skaidriausiu ežeru Japonijoje. Vidury ežero esančioje Nakanošimos saloje įsikūręs Tojos ežero miškų muziejus.

Anksčiau ežeras vadintas *Kim’un-to* (キムウン) vardu, *kim’un* ainų kalba reiškia „kalne“, o *to* „ežeras“. Meidži eros metu japonų kolonistai ežerą praminė Tojos vardu, pagal iš ainų kalbos kilusį posakį *to ya*, kuris reiškia „ežerų kraštas“.

## Šaltiniai
Vesternorlandas

**Vesternorlandas** () – lenas šiaurės Švedijoje. Ribojasi su Jevleborgo, Jemtlando ir Vesterboteno lenais, bei Botnijos įlanka. Administracinis centras – Herniosandas.

## Miestai
Gyventojų skaičius 2010 m. duomenimis.

## Šaltiniai

## Nuorodos
* Savyvaldybės svetainė
Vestfirdiras

**Vestfirdiras** ( 'Vakarų fjordai') – pusiasalis ir regionas šiaurės vakarų Islandijoje. Išsidėstęs prie Danijos sąsiaurio, priešais rytinę Grenlandiją. Prijungta prie likusios Islandijos iki 7 km pločio sąsmauka. Regionas kalnuotas. Pakrantė labai išraižyta fjordų ir apsupta stačių kalvų. Vestfirdiras retai apgyvendintas. Administracinis centras yra Isafjorduras.

## Pagrindinės gyvenvietės
* Isafjorduras (2679 gyv., 2024 m.)
* Bolungarvikas (989)
* Patreksfjorduras (756)
* Sudureiris (296)
* Houlmavikas (292)
* Tingeiris (261)
* Bildudaluras (256)
* Toulkafjorduras (234)
* Hnifsdaluras (210)
* Flaiteris (189)
* Sudavikas (168)
* Reikhoularas (108)
* Drangnesnsas (64)

## Galerija

Vaizdas:Iceland2008-Latrabjarg.cliff.JPG
Vaizdas:Iceland2008-WestFjords4.JPG
Vaizdas:Iceland2008-Sudureyri.JPG
Dýrafjörður, Vestfirðir, Islandia, 2014-08-15, DD 038.JPG


## Šaltiniai

## Nuorodos
* Vestfirdiro svetainė
Tatos ulusas

**Tatos ulusas** (, ) – ulusas centrinėje Jakutijoje. Administracinis centras – Ytyk Kiujolis.

## Geografija

Ulusas yra Vidurio Jakutijos lygumoje. Svarbiausios upės: Aldanas, Amga, Kuoluma, Tata, Nochu, Bajaga.

Vidutinė sausio mėnesio temperatūra yra -33–35 °C, liepos mėnesio +17–19 °C.

## Gyventojai

Tautinė sudėtis (2002 m.):
* jakutai – 95,2 %
* rusai – 2,3 %
* evenkai – 0,3 %
* evenai – 0,2 %
* kiti – 1,9 %

## Gyvenvietės

Pagrindinės uluso gyvenvietės:
* Ytyk Kiujolis
* Čyčymachas
* Debdirgė
* Čerkiochas
* Charabalachas
* Kyjys
* Chara Aldanas

## Nuorodos
* Uluso žemėlapis
Demi Lovato

**Demetrija Devona „Demi“ Lovato** (; g. 1992 m. rugpjūčio 20 d.) – amerikiečių dainininkė, dainų autorė, muzikantė ir aktorė. Debiutavo kaip vaikų aktorė seriale „Barney & Friends“. Pasaulyje išgarsėjo, kai jai buvo paskirtas pagrindinis vaidmuo „Disney“ televizijos filme „Camp Rock“. 2008 m. išleido savo debiutinį studijinį albumą „Don’t Forget“. 2025 m. duomenimis, atlikėja yra išleidusi devynis studijinius albumus, iš kurių naujausiasis, „It's Not That Deep“, išleistas 2025 m. spalį.

2012–2013 m. Lovato buvo Amerikos talentų šou „X Factor“ teisėja.

## Diskografija
**Studijiniai albumai**
* *Don't Forget* (2008)
* *[[Here We Go Again]]* (2009)
* *Unbroken* (2011)
* *Demi* (2013)
* *Confident* (2015)
* *Tell Me You Love Me* (2017)
* *Dancing with the Devil... the Art of Starting Over* (2021)
* *Holy Fvck* (2022)
* *It's Not That Deep* (2025)

## Koncertiniai turai

**Soliniai turai**
* Demi Lovato: Live in Concert (2009–2010)
* A Special Night with Demi Lovato 2011–2013
* The Neon Lights Tour (2014)
* Demi World Tour (2014–2015)
* Tell Me You Love Me World Tour (2018)
* Holy Fvck Tour (2022)
* It's Not That Deep Tour (2026)

**Bendri turai**
* Future Now Tour (2016) (kartu su Nick Jonas)

**Reklaminiai turai**
* Demi Live! Warm Up Tour (2008)
* An Evening with Demi Lovato (2011)

**Apšildanti atlikėja**
* „Jonas Brothers“ – Burning Up Tour (2008)
* Avril Lavigne – The Best Damn Tour (2008)
* „Jonas Brothers“ – Jonas Brothers World Tour (2009)
* „Jonas Brothers“ – Live in Concert (2010)
* Enrique Iglesias – Sex and Love Tour (2014)

## Išnašos

## Nuorodos

* 
*
Margaret Berger

**Margaret Berger** (g. 1985 m. spalio 11 d.) – Norvegijos electropop dainininkė ir dainų autorė.

## Biografija

Atlikėjos karjerą pradėjo 2004 metais, dalyvavusi antrajame Norvegijos *Idol* sezone. Ten ji pateko į finalą, bet galiausiai užėmė antrąją vietą. Tų pačių metų spalį išleido savo debiutinį studijinį albumą „Chameleon“. Albume esančios dainos jungia roko, ritmenbliuzo ir elektroninės muzikos elementus ir iškart po išleidimo pasiekė ketvirtą vietą Norvegijos topuose.

2006 m. spalio 2 dieną išleido antrąjį albumą pavadinimu „Pretty Scary Silver Fairy“. Šis albumas Norvegijoje pasiekė aštuntą vietą ir gavo teigiamų atsiliepimų. Singlas „Samantha“ užėmė šeštąją vietą Norvegijos singlų tope. 

Berger atstovavo Norvegiją 2013 m. Eurovizijos dainų konkurse su daina „I Feed You My Love“ po pergalės Norvegijos nacionalinėje atrankoje vasario mėnesį. 2013 m. gegužės 18 d. Margaret Berger užėmė 4 vietą su 191 tašku – tai Norvegijos geriausias rezultatas nuo jų pergalės 2009 m. konkurse.

## Diskografija

### Albumai
* *Chameleon* (2004)
* *Pretty Scary Silver Fairy* (2006)
* *New Religion* (dar neišleistas)

### Singlai
* *Samantha* (2006)
* *Will You Remember Me Tomorrow?* (2006)
* *Robot Song* (2007)
* *In a Box* (2011)
* *I Feed You My Love* (2013)
* *Human Race* (2013)
* *Scream* (2014)
* *Apologize* (2016)
* *Running with Scissors* (2016)

## Nuorodos

* Facebook tinklalapis

|-
Ytyk Kiujolis

**Ytyk Kiujolis** (, ) – gyvenvietė Rusijoje, Jakutijoje, prie Tatos upės, greta Ytyk Kiujolio ežero. Tatos uluso centras. Praeina Kolymos traktas. Verčiamasi gyvulininkyste, maisto pramone. Veikia 2 vidurinės mokyklos, gimnazija, licėjus, teatras, literatūros ir meno muziejus.

## Istorija

Gyvenvietės pavadinimas reiškia „šventasis ežeras“. 2007 m. gegužės 20 d. Ytyk Kiujolį nuniokojo potvynis, evakuota ~3000 žmonių.

## Šaltiniai
Tata

**Tata** gali reikšti:

* Tata – Indijos automobilių gamybos bendrovė;
* Tata – miestas, pasaulio paveldo objektas Pakistane;
* Tata – upė Jakutijoje;
* Tata – miestas Vengrijoje;
* Tatos ulusas – Jakutijos teritorija.
Kuoluma

**Kuoluma** () – upė Rusijoje, vidurio Jakutijoje; Aldano kairysis intakas. Prasideda Lenos plynaukštėje, netoli Amgos upės. Teka daugiausia į rytus, sudaro Čurapčos–Ust Majos ir Ust Majos–Tatos ulusų ribą. Įteka į Aldaną 619 km nuo jo žiočių, priešais Chandos žiotis.

Didžiausi intakai: Mekegeras, Nagadyja, Bekė, Chataraji, Boru (kairieji).

Pakrantės negyvenamos.

## Šaltiniai
Hermis (bankas)

**Hermis** – Lietuvos privatus komercinis bankas, veikęs 1991–2000 m. Vilniuje.

## Istorija

Įkurtas 1991 m. spalį pertvarkius Lietuvos banko Naujamiesčio skyrių. 1999 m. buvo įsigytas, o 2000 m. – prijungtas prie Vilniaus banko.

Valdybos pirmininkė – Nadiežda Novickienė.

## Šaltiniai
Tompo ulusas

**Tompo ulusas** (, ) – ulusas vidurio rytų Jakutijoje. Administracinis centras – Chandyga.

## Geografija

Vakarinėje dalyje yra Vidurio Jakutijos žemumos pakraštys, kita dalis kalnuota (driekiasi Verchojansko kalnagūbris, Janos-Oimiakono kalnynas). Pagrindinė upė – Aldanas (su intakais: Tompo, Tyris, Rytų Chandyga, Barajis, Tukulanas, Delinia ir kt.), šiaurėje prasideda Adyčia (su Derbeke), rytuose – Elgis.

Vidutinė sausio mėnesio temperatūra yra -38–42 °C, liepos mėnesio +10–17 °C. Vidutinis metinis kritulių kiekis – 250–300 mm.

Uluso teritorija eina Kolymos traktas.

## Gyventojai

Tautinė sudėtis (2010 m.):
* rusai – 50,8 %
* jakutai – 29,8 %
* evenai – 4,3 %
* ukrainiečiai – 2,2 %
* totoriai – 0,8 %
* čiukčiai – 0,5 %
* evenkai – 0,5 %
* kiti – 12,1 %

## Gyvenvietės

Pagrindinės uluso gyvenvietės:
* Chandyga
* Krest Chaldžajus
* Džebariki Chaja
* Teplyj Kliučius
* Keskilas

## Nuorodos
* Uluso žemėlapis
Princas Džordžas

**Džordžas, Velso princas** (; tikrasis vardas *George Alexander Louis*; g. 2013 m. liepos 22 d.) – Velso princo Viljamo ir princesės Ketrin sūnus, karaliaus Karolio III anūkas. Princas Džordžas yra antras eilėje į šalies sostą po tėvo.

2012 m. gruodžio 3 d. *St James* rūmai paskelbė, kad tuometinė Kembridžo kunigaikštienė Ketrin laukiasi pirmo vaiko. Ketrin buvo paguldyta į Londono *St Mary’s* ligoninę 2013 m. liepos 22 dienos rytą. Berniukas gimė 15:24 UTC laiku, svėrė 3,80 kg.

## Šaltiniai
Azrielis Rabinovičius

**Azrielis Rabinovičius** (1905 m. Telšiuose, Rusijos imperija – 1941 m. liepos 16 d. Telšiuose, Trečiasis Reichas) – rabinas, Telšių ješivos vadovas – roš ješiva.

## Biografija

Gimė 1905 m. Telšiuose, tėvas Chaimas Rabinovičius buvo rabinas ir vienas iš Telšių ješivos vadovų, motina Osnat Geffen (1880–1942). Būdamas 20 metų jau buvo išstudijavęs visą Talmudą. 1931 m. mirus tėvui buvo paskirtas į jo vietą. 1932 m. susituokė su Chana Zev (1908–1941), su kuria susilaukė trijų vaikų Chaimo (1932–1941), Avigdoro (1935–1941) ir Šošanos.

Rabinas daug laiko skirdavo religinės literatūros studijoms, o savo namuose rengdavo papildomas Talmudo studijų pamokas. 1941 m. liepos 16 d. buvo nužudytas kartu su savo mokiniais. 1941 m. rugpjūčio 17 d. buvo nužudyta ir jo žmona su vaikais. Visi rabino užrašai ir parašytos knygos buvo sunaikintos, išliko tik dalis jo mokinių užrašytų tekstų, kurie buvo išspausdinti žurnaluose skirtiems Talmudo studijoms.

## Nuorodos

* Rabino geneologinis medis (ang.);

## Šaltiniai
Vilma Venslovaitienė

**Vilma Venslovaitienė** (g. 1974 m. sausio 27 d. Kaune) – buvusi „Žalgirio“ futbolo klubo vadovė, vykdančioji direktorė.

## Biografija
1981–1992 m. mokėsi Kauno 37-ojoje vidurinėje mokykloje. 1992–1996 m. mokėsi KTU Verslo administravimo fakultete, įgijo verslo administravimo bakalaurą. Vėliau mokėsi Vadybos fakulteto magistrantūroje.

### Karjera
2009 m. pakviesta parengti Vilniaus Žalgirio gaivinimo koncepciją, pradėjo klubo plėtrą. 2010 m. kovą tapo Vilniaus Žalgirio vykdančiąja direktore.

2011 m. lapkritį išrinkta LFF A lygos klubų valdybos pirmininke. 2012 m. birželį išrinkta Vilniaus miesto sporto tarybos pirmininke. 2012 m. liepą išrinkta VMFD Vilniaus Žalgirio valdybos pirmininke.

2025 m. rugpjūčio mėn. paskelbta, kad traukiasi iš VšĮ futbolo klubo „Žalgiris“ (FK Žalgiris) ir VšĮ futbolo klubo „Žalgiris“ akademijos direktorės ir valdybos narės pareigų.

## Šaltiniai
Avrahamas Icchakas Blochas

**Avrahamas Icchakas Blochas** (1891 m. Telšiuose, Rusijos imperija – 1941 m. liepos 16 d. Telšiuose, Trečiasis Reichas) – miesto rabinas, Telšių ješivos vadovas – roš ješiva, visuomenės veikėjas.

## Biografija

Gimė 1891 m. Telšiuose, tėvas Josifas Leibas Blochas buvo miesto rabinas ir vienas iš Telšių ješivos vadovų, senelis Eliezer Gordon taip pat buvo miesto rabinas. Būdamas 35 buvo paskirtas dirbti į Telšių ješivą. 1928 m. buvo išvykęs į JAV ieškoti finansinių remėjų Telšių ješivai. 1929 m. mirus tėvui ir vyresniam broliui atsisakius tapti miesto rabinu A. Blochas buvo paskirtas miesto rabinu.

1940 m. sovietams okupavus Lietuvą ir užėmus visus ješivos pastatus, A. Blochas išsiuntė visus mokinius į aplinkinius miestus, kuriuose toliau vyko religinės studijos. 1941 m. liepos 16 d. buvo nužudytas kartu su savo mokiniais ir kitais rabinais. Trys A. Blocho dukterys išgyveno holokaustą ir vėliau sukūrė šeimas JAV ir Izraelyje su iš Lietuvos kilusiais rabinais. Didžioji dalis rabino užrašų ir knygų buvo sunaikintos, bet išliko dalis jo mokinių užrašų ir artimųjų išsaugoti tekstai, kurie buvo išspausdinti knygose – *Shiurei HaGrai Bloch* ir *Shiurei Daas*.

## Šaltiniai
Michael Noyk

**Michael Noyk** (1884 m. rugpjūčio 12 d. Telšiuose, Rusijos imperija – 1966 m. spalio 22 d. Londone, Jungtinė Karalystė) – Lietuvos žydų kilmės Airijos politikas, advokatas.

## Biografija

Gimė 1884 m. rugpjūčio 12 d. Telšiuose, Isaac Noyk ir Esther Chana Raivid šeimoje. Tėvai iš Lietuvos emigravo kai M. Noyk buvo vienerių metų. 1907 m. įstojo į Dublino Triniti koledžą. Baigęs mokslus pradėjo dirbti advokatu ir susipažino su būsimuoju Airijos prezidentu Arthur Griffith per kurį įsitraukė į Airijos nepriklausomybės siekėjų judėjimą. Dažnai dirbdavo savo bendraminčių advokatu įvairiuose teismuose. Prasidėjus Airijos nepriklausomybės karui dirbo finansų departamento direktoriaus patarėju. Su žmona Mabel Stein susilaukė 4 vaikų, su kuriais daug metų gyveno *Wellington Road* gatvėje Dubline. Mirė 1966 m. spalio 22 d. Londone, palaidotas su karinėmis iškilmėmis, kuriose dalyvavo Airijos Respublikos armijos Dublino brigada.

## Nuorodos

* Keogh, Dermot (1998). Jews in twentieth-century Ireland: refugees, anti-semitism and the Holocaust. Cork: Cork University Press. p. 72. ISBN 1-85918-150-3. (ang.).
Armėnijos rublis

**Armėnijos rublis** () – buvusi Armėnijos Demokratinės Respublikos ir Armėnijos TSR valiuta, kuri buvo apyvartoje nuo 1919 m. iki 1923 m. Įvesta vietoje pirmojo Kaukazo rublio. Valiuta egzistavo tik banknotų pavidalu.

## Banknotai
Pirmieji banknotai buvo išleisti 5, 10, 25, 50, 100, 250, 500, 1000, 5000 ir 10000 rublių nominalais. Dauguma banknotų nebuvo geros kokybės. Tekstas buvo užrašytas rusų kalba. Įdomu tai, kad 50, 100 ir 250 rublių nominalai buvo spausdinami Jungtinėje Karalystėje, *Waterlow and Sons* spaustuvėje. Banknotų autoriai buvo *Arshak Fetvajyan* ir Hakob Kojoyan. Tekstai buvo užrašyti armėnų, prancūzų bei rusų kalbomis.

## Taip pat skaitykite
* Dramas
Władysław Tryliński

**Vladislav Trilinski** (1878 m. birželio 20 d. Telšiuose, Rusijos imperija – 1956 m. vasario 6 d. Varšuvoje, Lenkijos Liaudies Respublika) – komunikacijų ir transporto inžinierius, išradėjas.

## Biografija

Gimė 1878 m. birželio 20 d. Telšiuose. 1929 m. kartu su architektu Stefan Bryła statydami naują Maužicės tiltą pirmą kartą Europoje pritaikė suvirinimo metodą. 1935 m. rugsėjo 15 d. užpatentavo šešiakampę akmeninę kelio dangos plytelę, kurią pavadino pagal savo pavardę – Trilinka, kuri buvo naudojama tiesiant naujus kelius tarpukario Lenkijoje. Žmona Beata Pieczkowska su kuria susilaukė sūnaus mechanikos inžinieriaus Władysław Tryliński (1907–2000) ir dukros inžinierės, architektės Beata Trylińska (1908–1973). Mirė 1956 m. vasario 6 d. Varšuvoje, palaidotas Povonzkų kapinėse.


Vaizdas:Maurzyce 2009 (0).jpg|Maužicės tiltas per Sludvios upę netoli Lovičiaus miesto
Vaizdas:Trylinka.jpg|Trilinkos
Vaizdas:Tryl stol.jpg|Trilinkų kelias Vakarų Baltarusijoje
Vaizdas:Ogdemer 2.jpg|Trilinkų kelias Bresto srityje


## Literatūra

* Leszek Nekanda-Trepka – Władysław Tryliński. W: Tadeusz Skarzyński, Zbigniew Skoczyński: Słownik biograficzny techników polskich. Z. 6.. Warszawa: Federacja Stowarzyszeń Naukowo-Technicznych, 1995, s. 155–156. ISBN 83-85001-32-8.
Dovas Beras Menašė Abramavičius

**Dovas Beras Menašė Abramavičius** (1869 m. kovo 7 d. Telšiuose, Rusijos imperija – 1942 m. Šiaulių gete, Trečiasis Reichas) – rabinas, advokatas, visuomenės veikėjas ir 1925–1926 m. Lietuvos Respublikos Antrojo Seimo narys.

## Biografija

Gimė 1869 m. kovo 7 d. Telšiuose. Baigęs mokyklą Telšiuose išvyko mokytis į žydų gimnaziją Kaune. Nuo 1904 m. iki 1915 m. dirbo rabinu Raseiniuose. I pasaulinio karo metu dalyvavo Maskvos teisės instituto paskaitose. 1918 m. eksternu laikė egzaminus Kijevo universitete. Baigęs mokslus dirbo Kijevo teismo rūmų prisiekusiųjų advokatų padėjėju. Grįžęs į Lietuvą pradėjo dirbti advokatu Šiauliuose. 1925 m. tapo Lietuvos Antrojo Seimo nariu vietoje iš politikos pasitraukusio Joselio Kaganeumano. 1942 m. mirė Šiaulių gete.

## Šaltiniai

* Lietuvos Respublikos Seimų I (1922–1923), II (1923–1926), III (1926–1927), IV (1936–1940) narių biografinis žodynas, Lituanistikos tradicijų ir paveldo įprasminimo komisija, Vilniaus pedagoginis universitetas, Vilnius 2007
Abrahamas Verneris

**Abrahamas Verneris** () (1837 m. vasario 20 d. Telšiuose, Rusijos imperija – 1912 m. gruodžio 20 d. Londone, Jungtinė Karalystė) – rabinas, visuomenės veikėjas.

## Biografija

Gimė 1837 m. vasario 20 d. Telšiuose, kaip *Abraham Aba*. 1854 m. kovo 2 d. susituokė su *Sima Gitel Lipschitz*. Nuo 1857 m. iki 1859 m. buvo Vegerių rabinas. 1859–1880 m. dirbo rabinu Telšiuose. Nuo 1881 m. iki 1891 m. buvo Suomijos didysis rabinas. 1890 m. pasikeitė pavardę į *Werner*. Nuo 1891 m. iki 1912 m. dirbo rabinu Londone, kur ir mirė 1912 m. gruodžio 20 dieną.

## Nuorodos

* Biografija (ang.) ;
Telšių šv. Nikolajaus Stebukladario parapija

**Telšių Šv. Nikolajaus Stebukladario parapija** – viena iš Klaipėdos stačiatikių dekanato parapijų, Telšiuose. Parapijai priklauso Telšių Šv. Nikolajaus Stebukladario cerkvė.

## Istorija

Parapija įkurta 1840 metais. Iš pradžių mišios buvo laikomos privačiuose namuose. 1867 m. buvusios katalikų bažnyčios vietoje pastatyta mūrinė cerkvė, kuri 1935 m. grąžinta katalikams. 1938 m. stačiatikiai pasistatė naują cerkvę. 1937 m. parapijoje buvo 834 tikintieji. Sovietų valdžia parapiją įregistravo 1948 metais.

## Nuorodos

* Parapijos rekvizitai .
Hačirogata

**Hačirogata** (), seniau **Hačiro** () – ežeras šiaurės Japonijoje, Akitos prefektūroje. Ežeras telkšo 4 m žemiau jūros lygio ir yra žemiausia Japonijos vieta.

Seniau Hačirogatos ežeras buvo 2-as pagal plotą po Bivos ežero. 1957 m. imta ekstensyviai sausinti žemę, kuri būtų panaudota pasėlių auginimui, todėl ežero plotas smarkiai sumažėjo ir dabar tesiekia 27,7 km² (18-as šalyje). Nusausinti plotai 1977 m. buvo paversti polderiu, kur imta auginti ryžius. Nusausintoje žemėje 1964 m. įkurtas Ogatos kaimas. Kai kurių manymu, žemės nusausinimas buvo klaida, kadangi Japonija nebeturėjo kur dėti susikaupusio ryžių pertekliaus. Taip pat buvo prarasti šlapynių plotai.

Anksčiau šidžimi moliuskų (*Corbicula japonica*) žvejyba buvo klestinti pramonė, bet ežero vandeniui tapus mažiau sūriam, sumenko. Žvejojami upėtakiniai ešeriai ir *wakasagi* (*Hypomesus nipponensis*).

## Legenda
Pasak legendos, vyras, vardu Hačiro, kuris buvo paverstas drakonu, po ilgų klajojimų savo buveine pasirinko šį ežerą. Tokiu būdu ežeras įgavo Hačirogatos (*-gata* reiškia „lagūna“) pavadinimą. Vėliau jis susižavėjo moterimi, kuriai priklausė Tadzavos ežeras (taip pat esantis Akitos prefektūroje), ir jis persikraustė gyventi pas ją. Todėl ežero vanduo tapo daug seklesnis.

## Šaltiniai
Viekšnių Šv. Sergejaus Radonežiečio parapija

**Viekšnių Šv. Sergejaus Radonežiečio parapija** – viena iš Klaipėdos stačiatikių dekanato parapijų, Viekšniuose. Parapijai priklauso Viekšnių Šv. Sergejaus Radonežiečio cerkvė

## Istorija

Parapija įkurta 1867 metais. Iš pradžių mišios buvo laikomos privačiuose namuose, o 1875 m. pastatyta mūrinė cerkvė. XIX a. pabaigoje parapijai priklausė 1021 tikintysis, iš kurių 509 vyrai ir 512 moterys. Viekšnių stačiatikių parapija vienijo ne tik miestelio, bet ir aplinkinių valsčių rusakalbius gyventojus. Atkelti į Lietuvą, rusai kurdavosi kompaktiškai, o jų gyvenvietės buvo pavadinamos fermomis. Buvo ne tik Viekšnių, bet ir Papilės, Vegerių, Suginčių, Leckavos Fermos. Papilės ir Akmenės stačiatikiai ir krikšto, vestuvių apeigas atlikdavo Viekšniuose, čia jie ir būdavo laidojami. I pasaulinio karo metu didžioji dalis parapijiečių pasitraukė į Rusiją. 1937 m. parapijoje buvo 1297 tikintieji. II pasaulinio karo metu cerkvė buvo stipriai apgriauta, 1947 m. atstatyta ir užregistruota parapija, kurioje tuo metu buvo apie 650 tikinčiųjų.

## Šaltiniai

## Nuorodos

* Stačiatikių Šv. Sergijaus Radonežiečio cerkvė ;
* Parapijos rekvizitai.
Tadzava

**Tadzava** () – kalderinis ežeras šiaurės Japonijoje, Akitos prefektūroje, Semboku mieste. Tai giliausias ežeras Japonijoje (gylis siekia 423 m) ir dėl savo gylio niekada neužšąla.

Anksčiau ežeras pasižymėjo dideliu vandens skaidrumu, kuris lygintas su Mašu ežeru Hokaide. Jis buvo užterštas 1940 m. statant hidroelektrinės užtvanką ir rūgščiomis nuotėkomis iš Tamagavos karštųjų versmių (*[[onsen]]*). Todėl manyta, kad vietinė *kunimasu* žuvų rūšis *Oncorhynchus kawamurae* išnyko, tačiau 2010 m. rasta jų populiacijos Saiko ežere. Buvęs Tadzavako kaimas pavadintas pagal ežerą.

Ežero apylinkėse veikia keletas karštųjų versmių maudyklų.

## Išnašos
Tauragės–Batakių miškai

**Tauragės-Batakių miškai** – miškų masyvas Lietuvoje, Tauragės rajone, 3 km į šiaurės rytus nuo Tauragės. Apima ~85,7 km² ir priklauso Tauragės miškų urėdijai (Tauragės, Skaudvilės, Pužiškės girininkijos). Masyvą sudaro šie miškai: Tauragės, Batakių, Bernotiškės, Pužiškės, Anelyno, Gryblaukio, Leoniškės.

Reljefas lygus, vakarinė ir pietvakarinė dalys yra nusausintos. Dirvožemiai – velėniniai jauriniai glėjiški priesmėliai ir priemoliai. Miškai yra Jūros baseine: teka Šunija, Agluona (su intakais Raudupiu, Bijotu), Miliuša, Beržė. Yra Leoniškės pelkė.

Eglynai sudaro 35 % medynų, beržynai – 25 %, pušynai – 22 %, juodalksnynai – 10 %, drebulynai – 5 %, ąžuolynai – 1 %, uosynai – 1 %, baltalksnynai – 1 %. Dauguma (47 %) medynų pusamžiai, jaunuolynai užima 25 %, pribręstantys medynai – 17 %, brandūs – 11 %. Vidurinis medynų amžius – 50 metų.

Tauragės-Batakių miškuose sutinkamos stirnos, briedžiai, šernai, lapės, kiškiai, kiaunės, usūriniai šunys, voverės, barsukai, bebrai, ondatros, įvairūs paukščiai (jerubės, slankos, juodieji gandrai).

Gryblaukio Miško 83 kvartale stovi koplytstulpis (dailės paminklas), Tauragės miško 31 kvartale – nacių aukų kapavietė. Miškų masyvą kerta plentas  bei Rygos–Kaliningrado geležinkelis. Prie miško prieina šiaurinis Tauragės pakraštys, greta yra šie kaimai: Trakšeliškiai, Joniškė, Leoniškė, Antšunijai, Papušynė, Juodpetriai, Lapurvis, Pužiškė, Balčiškė, Bernotiškė, Gryblaukis, Antegluonis.

## Šaltiniai
Taučiliškių ežeras

**Taučiliškių ežeras** arba ***Slabadiškių ežeras*** – ežeras rytų Lietuvoje, Vilniaus rajone, 7 km į pietryčius nuo Maišiagalos. Ilgis vakarų–rytų kryptimi 1,05 km, plotis iki 0,46 km. Altitudė 161,9 m. Krantai žemi, galuose pelkėti (Taučiliškių pelkė). Aplink plyti Sabutos ir Gailašių (pietuose) miškai. Rytuose įteka upelis iš Melkio ežero. Ežeras nenutekantis, priklauso Dūkštos upės baseinui.

Taučiliškių ežero šiaurinėje pakrantėje įsikūręs Melkio kaimas, pietvakarinėje – Kalniškių kaimas. Vakarinėje pakrantėje įrengtas Taučiliškių ežero pažintinis takas ir paplūdimys, šiaurinėje – veikia kaimo turizmo sodyba.

## Šaltiniai
Miškinis prūsokas

**Miškinis prūsokas** (*Ectobius sylvestris*) – tarakonų rūšis, natūraliai paplitusi Eurazijoje, įveista Šiaurės Amerikoje. Sutinkamas Lietuvoje.

Kūnas 5–6 mm ilgio, pilkai arba geltonai rudos spalvos.

Gyvena miškuose, aktyvus dieną, labai judrus. Miškinis prūsokas minta skroblo, ąžuolo lapų puvenomis.

## Šaltiniai
Talys

**Talys** – ežeras rytų Lietuvoje, Utenos rajone, apie 11,5 km į pietus nuo Utenos, 6 km į šiaurę nuo Suginčių, 0,8 km į rytus nuo plento . Ežeras netaisyklingos formos, iš pietryčių įsiterpia pusiasalis. Ilgis pietų-šiaurės-rytų kryptimi 1,1 km, plotis iki 0,37 km. Altitudė 166,5 m. Baseino plotas 5,8 km², vandens lygis per metus svyruoja apie 70–80 cm. Krantai daugiausia žemi ir pelkėti, šiaurinis aukštas. Aplink ežerą plyti Purošiaus ir Gaižiūnų miškai (ypač pietuose, pietryčiuose). Iš pietinio Talio galo išteka Talė (Viešos intakas).

Šiaurinėje pakrantėje yra Patalės kaimas.

## Etimologija
Galima pavadinimo kilmė iš liet. *talė* – „takelis per užžėlusią pievą“ arba latvių *taluot* – „balti, blykšti“.

## Šaltiniai
Kvapusis tabakas

**Kvapusis tabakas** (*Nicotiana alata*) – bulvinių (*Solanaceae*) šeimos augalas, priskiriamas tabako genčiai. Kilęs iš Pietų ir Centrinės Amerikos, dabar plačiai auginamas visame pasaulyje, ypač Irane.

Augalas daugiametis, žolinis, 60–70 cm aukščio. Stiebas šakotas. Lapai bekočiai, dideli (iki 50 cm ilgio, 20 cm pločio). Žiedai rausvi arba balti, žydi naktį, skleidžia malonų kvapą.

Kvapusis tabakas auginamas kaip dekoratyvinis augalas darželiuose, soduose.

## Šaltiniai
Kaimiškasis tabakas

**Kaimiškasis tabakas** (*Nicotiana rustica*), dar žinomas kaip ***machorka*** – bulvinių (*Solanaceae*) šeimos augalas, priskiriamas tabako genčiai. Kilęs iš Pietų ir Centrinės Amerikos, dabar plačiai auginamas visame pasaulyje.

Augalas vienmetis, žolinis, iki 130 cm aukščio. Stiebas šakotas beveik nuo pat pamato. Lapai kotuoti, kiaušiniški, buki, raukšlėti. Žiedai gelsvi arba geltoni.
 
Kaimiškojo tabako džiovintuose lapuose yra nuo 1 iki 10 % nikotino, 15–20 % organinių rūgščių, sėklose yra 35–40 % aliejaus. Iš augalo lapų gaminami nuovirai, skirti vabzdžių atbaidymui. Indėnų šamanai augalo lapus naudoja haliucinogeninių preparatų gamybai, vietomis naudojamas kaip ajahuaskos komponentas. Iš kaimiškojo tabako buvo gaminami cigarai, uostomasis tabakas, snusas. Rusijoje, Lietuvoje kaimiškasis tabakas buvo auginamas rūkalams, bet po II pasaulinio karo paplitus cigaretėms, šio augalo reikšmė sumenko.


File:Nicotiana rustica - Köhler–s Medizinal-Pflanzen-226.jpg|Požymiai
File:Nicotiana rustica 002.JPG|Žiedai
File:Điếu cày.jpg|Vietnamietiškos pypkės su kaimiškuoju tabaku (*Thuốc lào*)
File:WW2 makhorka (Stalin's bunker) by shakko.jpg|Rusiška machorka


## Šaltiniai
Chandyga

**Chandyga** (, ) – miesto tipo gyvenvietė Rusijoje, Jakutijoje, Aldano dešiniajame krante, 445 km į šiaurės rytus nuo Jakutsko. Tompo uluso centras. Yra upinis uostas, praeina Kolymos traktas. Statybinių medžiagų (asfaltbetonio), maisto pramonė, automobilių remontas. Veikia geologijos muziejus, kultūros namai, medicinos punktas, kelios mokyklos.

## Istorija

Chandyga įkurta 1938 m. kaip prieplauka prie Aldano. Išaugo statant Kolymos traktą. Veikė GULAG'o darbo stovykla. 1957 m. suteiktas miesto tipo gyvenvietės statusas.

## Šaltiniai
Džebariki Chaja

**Džebariki Chaja** (, ) – miesto tipo gyvenvietė Rusijoje, Jakutijoje, Tompo uluse, Aldano dešiniajame krante, 60 km į pietryčius nuo Chandygos. Yra upinė prieplauka. Kasamos akmens anglys.

## Istorija

Džebariki Chaja įkurta 1941 m., pradėjus anglių gavybą. 1974 m. suteiktas miesto tipo gyvenvietės statusas.

## Šaltiniai
Tyris

**Tyris** (, ) – upė Rusijoje, Jakutijoje (daugiausia Tompo ulusas); Aldano dešinysis intakas. Prasideda Suntar Chajatos kalnagūbryje, teka į vakarus, kerta Sete Dabano kalnagūbrį. Įteka į Aldaną 492 km nuo jo žiočių, į šiaurę nuo Džebariki Chajos.

Didžiausi intakai: Dybis (dešinysis), Chalyja, Dolgučanas, Natalja (kairieji).

Upė būna užšalusi nuo spalio iki gegužės. Prie Tyrio yra Neždaninskojės gyvenvietė.

## Šaltiniai
Mohamed Ould Abdel Aziz

**Mohamedas Uldas Abdelazizas** (*Mohamed Ould Abdel Aziz*, g. 1956 m. gruodžio 20 d.) – Mauritanijos karininkas ir politinis veikėjas, nuo 2009 m. iki 2019 m. ėjęs šalies prezidento pareigas. Jis buvo vienas pagrindinių 2005 m. įvykusio perversmo prieš prezidentą Maaują Uldą Sid Ahmedą Tają dalyvių, o 2008 m. įvykdė dar vieną perversmą, nuversdamas tuometį prezidentą Sidį Uldą Čeich Abdalahį. Po perversmo tapo šalies aukščiausiosios tarybos pirmininku (laikinuoju valstybės lyderiu). Norėdamas dalyvauti rinkimuose iš posto atsistatydino; 2009 m. liepą išrinktas prezidentu, prisaikdintas 2009 m. rugpjūčio 5 d.

2012 m. spalio 13 d. Abdelazizas buvo pašautas, greičiausiai siekiant pasikėsinti į šalies vadovą, tačiau išgyveno.

## Išnašos

|-
Barajis

**Barajis** () – upė Rusijoje, Jakutijoje (daugiausia Tompo ulusas); Aldano dešinysis intakas. Prasideda Verchojansko kalnagūbryje, 1850 m aukštyje, teka į pietus, žemupyje kerta pelkėtą lygumą. Įteka į Aldaną 240 km nuo jo žiočių, į pietus nuo Chara Aldano.

Didžiausias intakas – Talčanas (kairysis).

Upė būna užšalusi nuo spalio iki gegužės.

## Šaltiniai
Tukulanas

**Tukulanas** () – upė Rusijoje, Jakutijoje (Tompo ulusas ir Ust Aldano ulusas); Aldano dešinysis intakas. Prasideda Verchojansko kalnagūbryje, teka į pietus, pietvakarius. Įteka į Aldaną 148 km nuo jo žiočių, į šiaurės vakarus nuo Kylajo.

Didžiausias intakas – Tuora Tukulanas (dešinysis).

Upė būna užšalusi nuo spalio iki gegužės. Tukulano baseine yra ~200 ežerų.

## Šaltiniai
Rytų Chandyga

**Rytų Chandyga** () – upė Rusijoje, Jakutijoje (Tompo ulusas); Aldano dešinysis intakas. Prasideda Suntar Chajatos kalnagūbryje, teka į pietvakarius, kerta Uolingąjį kalnagūbrį. Įteka į Aldaną 467 km nuo jo žiočių, į pietus nuo Chandygos.

Didžiausi intakai – Onelas, Sakyryras (kairieji).

Upė būna užšalusi nuo spalio iki gegužės, patvinusi būna nuo birželio iki rugpjūčio (didžiausias debitas – 93,4 m³/s). Šiaurine upės pakrante driekiasi Kolymos traktas. Prie Rytų Chandygos yra Teplyj Kliučiaus gyvenvietė.

## Šaltiniai
Derbekė

**Derbekė** (, ) – upė Rusijoje, Jakutijoje (Tompo ulusas); Adyčios kairysis intakas (Janos baseinas). Prasideda rytiniame Chuchandos kalnagūbrio šlaite, teka į šiaurę, toliau – į šiaurės rytus plačia pelkėta dubuma. Įteka į Adyčią 429 km nuo jo žiočių, į pietus nuo Sentačano.

Didžiausi intakai – San Jurjachas (dešinysis), Molrykanas (kairysis).

Upė būna užšalusi nuo spalio iki gegužės, žiemą peršąla iki dugno.

## Šaltiniai
Chaimas Rabinovičius

**Chaimas Šalomas Tuvija Rabinovičius** dar žinomas kaip **Chaimas Telzeris** (1856 m. Luokėje, Rusijos imperija – 1931 m. spalio 21 d. Telšiuose, Lietuva) – rabinas, Telšių ješivos vadovas – roš ješiva, Talmudo studijų metodo *Telzer Derech* pradininkas.

## Biografija

Gimė 1856 m. Luokėje, jaunystėje mokėsi pas rabinus Meirą Simčą, Izraelį Salanterį ir Icchaką Spektorą. Rabino žmona buvo Osnat Geffen (1880–1942), su kuria susilaukė dviejų sūnų Josifo ir Azrielio Rabinovičiaus. 1896 m. buvo paskirtas vienos iš Kauno ješivų vadovu, vėliau dirbo rabinu Mosėdyje. 1904 m. buvo paskirtas Telšių ješivos vadovu, kur jis dirbo iki gyvenimo pabaigos. Savo studentus skatino studijuoti Talmudą itin detaliai bei vesdamas pamokas pateikdavo dvi vieną kitai prieštaraujančias mintis ir liepdavo studentams analizuoti kiekvieną šių minčių žodį itin detaliai, taip siekdamas išmokyti studentus kruopštumo ir atidumo. Mirė 1931 m. spalio 21 d. Telšiuose, palaidotas Kauno žydų kapinėse.

## Nuorodos

* Geneologija (ang.);
* Telshe: 120 Years Since the Founding of the Yeshiva (ang.).
Suva (ežeras)

**Suva** () – ežeras Japonijoje, vidurio Nagano prefektūroje.

Po ežero paviršiumi yra karštųjų versmių ertmių, tad kai žiemą jo paviršius užšąla, po ledu esantis vanduo išlieka šiltas ir cirkuliuojantis. Taip pat dėl to slėgio veikiamame ežero paviršiuje vietomis susidaro ledo gūbriai, siekiantys 30 cm aukštį ar daugiau. Pasak vietinių įsitikinimų, slėgio gūbriai susidaro dievams išilgai ledu keliaujant iš vienos Suvos maldyklos (諏訪大社) pastato į kitą.

Prie ežero įsikūrę Okajos, Suvos ir Šimosuvos miestai.

## Šaltiniai
Mašiū

**Mašiū** () – kraterinis ežeras, susiformavęs potencialiai aktyvaus ugnikalnio kalderoje. Telkšo Akano nacionaliniame parke, Hokaido saloje, Japonijoje.

## Hidrologija

Ežerą supa statūs kraterio šlaitai, siekiantys 200 metrų aukštį. Jis neturi jokių žymių įtakų ar ištakų. Ežeras yra vienas skaidriausių pasaulyje ir vienas giliausių Japonijoje. 1931 m. rugpjūčio 1 d. buvo išmatuotas vandens skaidrumas, kuris siekė iki 41,6 m. Palyginimui tuo pat metu išmatuoto Baikalo ežero skaidrumas siekė 40,5 m. Nuo 6-ojo dešimtmečio skaidrumas ėmė svyruoti nuo 20 iki 30 m. Vandens skaidrumas greičiausiai sumažėjo dėl nerkų ir vaivorykštinių upėtakių įveisimo ir taip pat nuo nuošliaužų.

Vasarą ežero paviršių dažnai gaubia rūkas. Tai ežerui suteikia mįslingumo. Vietinė legenda teigia, kad jei gali matyti ežero paviršių, lauk bėdos.

## Pavadinimo kilmė
Ežeras iš pradžių ainų vadintas *Velnio ežeru*. Šis pavadinimas japonų kalba buvo užrašytas kaip Mašino ežeras (魔神湖 *Mashin-ko*). Ilgainiui japonai ežerą ėmė minėti šalimais stūksančio Mašiū kalno vardu. Šios viršukalnės pavadinimas ainų kalba, kuriuo jis geriausiai žinomas, yra Kamuinupuri arba *Dievų kalnas*. Ežeras taip pat tebevadinamas ainų suteiktu Kamuito arba *Dievų ežero* vardu.

## Ugnikalnio kaldera
Mašiū susidarė mažiau nei prieš 32 000 metų. Kaldera, tai stratovulkano, kuris iš tiesų yra didesnės Kušaro ežero kalderos parazitinis kūgis, liekana. Ugnikalnio išsiveržimas, kurio metu susidarė dabartinė kaldera, įvyko prieš apytiksliai 7000 metų. Paskutinis išsiveržimas, įvykęs prieš maždaug 2000 metų, buvo Plinijaus tipo. Jo metu po regioną pasklido pemza.

Mašiū ugnikalnių išsiveržimų stiprumo skalėje priskiriamas 6 balų kategorijai.

Iš Mašiū kalderos išdygę du ugnikalniai. Vienas jų yra Kamuišu sala, ežero saloje iškilęs lavos kupolas. Kitas – Kamui kalnas, stratovulkanas su lavos kupolu, kuris yra aukščiausias taškas kairiajame ežero krante. Šalimais yra dar vienas ugnikalnis – Nišibecu kalnas.

Pagrindinės ugnikalnius sudarančios uolienos yra andezitas ir dacitas.


Vaizdas:Lake masyu landsat.jpg|Palydovinė ežero nuotrauka (1999 m.)
Vaizdas:Lake_Mashu.jpg|Ežeras žiemą
Vaizdas:Mt Kamuinupri.JPG|Kamuinupuri kalnas


## Šaltiniai
Egėjo salos

**Egėjo salos** (, ) arba ***Graikijos salynas*** – salynas Egėjo jūroje, sudarytas iš keleto salų spiečių tarp Graikijos ir Mažosios Azijos pusiasalio. Plotas ~20 tūkst. km².

Egėjo salas sudaro:
* Šiaurės Egėjo salos (Trakijos Sporados): Lesbas, Lemnas, Tasas, Giokčeada, Samotrakė ir kt.;
* Euboja ir Šiaurės Sporados: Skiras, Skopelas, Alonisas ir kt.;
* Pietų Sporados (Dodekanesas): Rodas, Kosas, Karpatas, Kalimnas, Astipalėja ir kt.;
* Rytų Sporados: Chijas, Samas, Ikarija ir kt.;
* Kiklados: Naksas, Tinas, Milas, Paras, Kėja, Andras, Ijas, Amorgas, Kitnas, Siras, Santorinas ir kt., t. p. Mažosios Kiklados;
* Kreta ir aplinkinės salelės.

Beveik visos Egėjo salos priklauso Graikijai išskyrus kelias Turkijos salas prie Mažosios Azijos krantų (Giokčeadą ir Bozdžaadą). Salos horstinės, kalnuotos (iki 2456 m aukščio Kretoje). Būdingas seisminis aktyvumas, vulkanizmas. Vyrauja subtropiniai krūmynai.

Verčiamasi daugiausia turizmu, vaisių, alyvuogių auginimu, žvejyba.

## Šaltiniai
The Delta Machine Tour

**The Delta Machine Tour** – pasauliniu mastu vykstantis britų elektroninės muzikos grupės „Depeche Mode“ koncertinis turas, žymintis grupės 13-o studijinio albumo „Delta Machine“ išleidimą (išleistas 2013 m. kovo 22 d.). Koncertinį turą grupė pradėjo gegužės 4 d. Nicoje, Prancūzijoje, tęsė Izraelyje, Europoje, neaplenkiant Lietuvos, Šiaurės Amerikoje ir turėtų užbaigti ne anksčiau 2014 m. kovo mėn. Liepos 27 d. grupė koncertavo Vingio parke Vilniuje; į koncertą susirinko apie 30 000 žiūrovų, tarp kurių buvo daug svečių iš Latvijos ir Estijos. Tai pirmasis grupės pasirodymas Baltarusijoje bei pirmasis per beveik 30 m. pasirodymas Šiaurės Airijoje.

Interviu grupės vokalistas Deivas Gahanas patikino, kad grupė turinti „ambicingų planų“ šiame koncertiniame ture ir žadanti apsilankyti Pietų Amerikoje, esant galimybei – ir Azijoje.

## Repertuaras
# „Welcome to My World“
# „Angel“
# 
#* „Walking in My Shoes“
#* „In Your Room“ (Zephyr mikso versija)
# „Precious“
# 
#* „Black Celebration“
#* „Behind the Wheel“
# 
#* „Policy of Truth“
#* „World in My Eyes“
# „Should Be Higher“
# 
#* „Barrel of a Gun“
#* „John the Revelator“
# 
# Martin’o Gore’o atliekama daina
#* „Higher Love“
#* „Only When I Lose Myself“
#* „The Child Inside“
#* „When the Body Speaks“
#* „Shake The Disease“
# Martin’o Gore’o atliekama daina
#* „The Child Inside“
#* „When the Body Speaks“
#* „But Not Tonight“
#* „Judas“
#* „Home“
#* „Shake The Disease“
# 
# „Heaven“
# „Soothe My Soul“
# 
#* „A Pain That I'm Used To“ (Jacques Lu Cont remikso versija)
#* „John the Revelator“
# 
#* „A Question of Time“
#* „Soft Touch/Raw Nerve“
# 
#* „Secret to the End“
#* „In Your Room“ (Zephyr mikso versija)
# 
# „Enjoy the Silence“
# „Personal Jesus“
# „Goodbye“
#; 
# 
# Martin’o Gore’o atliekama daina
#* „A Question of Lust“
#* „Home“ (atlikta koncertinio turo Lietuvoje metu)
#* „But Not Tonight“
#* „Somebody“
# 
# „Halo“ (Goldfrapp remikso versija) 
# „Just Can’t Get Enough“
# „I Feel You“
# „Never Let Me Down Again“

## Koncertas Lietuvoje
Liepos 27 d. grupė koncertavo Vingio parke Vilniuje; į koncertą susirinko apie 30 000 žiūrovų, tarp kurių buvo daug svečių iš Latvijos ir Estijos. Tai trečiasis grupės koncertų turas Lietuvoje.

Grupę apšildė latvių duetas „Instrumenti“ ir vokiečių technomuzikos atlikėjai „Diamond Version“.

## Šaltiniai
Delinia

**Delinia** (, ) – upė Rusijoje, Jakutijoje (Tompo ulusas); Tompo dešinysis intakas (Aldano baseinas). Prasideda Elgio plokščiakalnyje, teka kalnais į vakarus, prateka Delinios ežerą. Toliau teka į pietus. Įteka į Tompo 286 km nuo jo žiočių, netoli Topolinojės gyvenvietės.

Didžiausi intakai – Noliuču (dešinysis), Singjamis (kairysis).

Upė būna užšalusi nuo spalio iki gegužės. Delinios pavadinimas evenų kalba (*Делинде*) reiškia „didelis taimenis“.

## Šaltiniai
2014 m. Lietuvos prezidento rinkimai

**2014 m. Lietuvos Respublikos Prezidento rinkimai** – 2014 m. gegužės 11 ir 25 d. vykę eiliniai Lietuvos Respublikos Prezidento rinkimai.

Antrojo rinkimų turo metu taip pat vyko rinkimai į Europos Parlamentą.

## Rinkimų sistema
Lietuvos Respublikos Prezidentas renkamas pagal daugumos atstovavimo (mažoritarinę) rinkimų sistemą. Išrinktu laikomas tas kandidatas į Respublikos Prezidento vietą, kuris pirmą kartą balsuojant ir dalyvaujant ne mažiau kaip pusei visų rinkėjų, gavo daugiau kaip pusę visų rinkimuose dalyvavusių rinkėjų balsų. Jeigu rinkimuose dalyvavo mažiau kaip pusė visų rinkėjų, išrinktu laikomas tas kandidatas, kuris gavo daugiausia, bet ne mažiau kaip 1/3 visų rinkėjų balsų. Jeigu pirmajame balsavimo rate nė vienas kandidatas nesurenka reikiamos balsų daugumos, po dviejų savaičių rengiamas pakartotinis balsavimas dėl dviejų kandidatų, gavusių daugiausia balsų. Išrinktu laikomas kandidatas, surinkęs daugiau balsų.

Respublikos Prezidentu gali būti renkamas Lietuvos pilietis pagal kilmę, ne mažiau kaip trejus pastaruosius metus gyvenęs Lietuvoje, jeigu jam iki rinkimų dienos yra suėję ne mažiau kaip keturiasdešimt metų ir jeigu jis gali būti renkamas Seimo nariu. Lietuvos Respublikos piliečiai Prezidentą renka penkeriems metams. Tas pats asmuo gali būti renkamas ne daugiau kaip du kartus iš eilės.

## Kandidatai
2014 m. balandžio 4 d. VRK paskelbė, kad reikiamą skaičių (ne mažiau kaip 20 tūkst.) rinkėjų parašų surinko ir teisę dalyvauti rinkimuose gavo septyni kandidatai:

### Pretendentai į kandidatus
Apie ketinimą dalyvauti rinkimuose paskelbė ir kaip pretendentai į kandidatus oficialiai buvo registruoti 12 asmenų:
# Zigmantas Balčytis
# Linas Balsys
# Kristina Brazauskienė
# Dalia Grybauskaitė
# Vladas Lašas
# Jonas Lašinis
# Artūras Paulauskas
# Rolandas Paulauskas
# Naglis Puteikis
# Bronis Ropė
# Valdemaras Tomaševskis
# Artūras Zuokas
Dėl parašų trūkumo arba pretendavimo atšaukimo, rinkimuose ketino dalyvauti, bet galiausiai nekandidatavo: Linas Balsys, Kristina Brazauskienė, Vladas Lašas, Jonas Lašinis, ir Rolandas Paulauskas.

## Visuomenės apklausos

## Rezultatai

## Šaltiniai